google/wiki40b huggingface dataset:
Sømandssang

«Sømandssang» er et skillingstrykk av ukjent opprinnelse. Det fjerde verset i visa har et annet rimemønster enn resten. Her rimer første og tredje linje, og andre og fjerde. I resten av visa er det motsatt. Det kan tyde på at dette verset er kommet inn fra en annen vise. Elin Prøysen mener at visa muligens kan være dansk opprinnelig.

Teksten

1.En sømands brud har bølgen kjær,

det stolte hav hun fjernt og nær

betragter som sin brudeseng

og vugge for sin dreng.
2.I vindens susen, stormens brag

orkanens hyl om sjunkne vrag,

hun hører kun sin elskers venn

det bringer ham igjen.
3.Ja stolt er sømands vilde liv

naar elementer staar i kiv.

Hans kamp imellom død og liv

for ham er tidsfordriv.
4.Det hvide kors i dugen rød

staar for hans blik som farens hegn.

Thi blod er varsel vel om død

men korset frelsens tegn.
5.Misund ei derfor sømands lod

hans liv er som den lette baad

der tumler om paa verdens hav

thi bølgen blir hans grav.
6.Men selv paa havets dype bund

han priser end av hjertets grund

den ven der tog han i sin favn

og ga ham hedersnavn.
Mario Ayala Pineda

Mario Ayala Pineda er en meksikansk politiker. Han representerer Partido Revolucionario Institucional (PRI), og blei valgt til ordfører i Atenco kommune ved valget 15. juli 2009. Partiet hans fikk 33,4 prosent av stemmene. Da han overtok vervet i august samme år, lovte han å gjøre en slutt på korrupsjonen og å forsterke samholdet blant innbyggerne i kommunen. Ordførerperioden hans varer fram til august 2012.
Bernhard Roggen

Liv

Han var sønn av kjøpmann Ole Beyer Roggen og Henrikke Lucie Danchertsen, var elev ved Bergen katedralskole og ble student i 1847. Først studerte han teologi i et par år, men oppga dette studiet til fordel for estetikk og skjønnlitteratur. I 1857 konkurrerte han med Cathrinus Bang, Lorentz Dietrichson og Hartvig Lassen om den nye stipendiatstillingen i nordisk litteratur ved universitetet i Christiania, som gikk til Bang.
Roggen var i mange år lærer ved frøken Steffens' pikeskole og Wilsons pikeskole i Christiania. I 1860 utdannet han seg til blindelærer og ble deretter ansatt som bestyrer ved det nyopprettede Christiania Blindeinstitut. Han beholdt denne stillingen til sin død.
Han utga noen mindre skjønnlitterære arbeider (Bergens Mysterier, 1845 og Fortællinger, 1851), men skrev for det meste litteraturkritikk i avisene Den norske Tilskuer og Christiania-Posten.
Verdensmesterskapet i aking

Verdensmesterskapet i aking har blitt holdt hvert år av Det internasjonale akeforbundet (FIL) siden 1955 (utenom år med Vinter-OL). Verdensmesterskapet er for aking på kunstis, lik mesterskapene i Vinter-OL. Norge har holdt mesterskapet to ganger, i Oslo i 1955, og i Lillehammer i 1995.
Absinth (band)

Absinth er et norsk rockeband som ble etablert i 1997 og platedebuterte i 2005 med albumet Absinth. I 2009 ga de ut promoen Solid Norsk Rock! - promo 09 og i 2011 kom det store gjennombruddet Har du lyst har du lov som fikk gode kritikker fra flere av landets aviser. Sangen deres «Smil» ble i 2014 kåret til Tidenes Telemarkslåt.
Viorica Dăncilă

Bakgrunn

Dăncilă er utdannet ved Institutul de Petrol și Gaze (1983–1988) og studerte fra 2003 til 2006 ved Școala Națională de Studii Politice și Administrative, der hun tok mastergrad i europeisk offentlig forvaltning. Hun har arbeidet som lærer i videregående skole og i olje- og gassindustrien fram til hun ble EU-politiker.

Politiker

Dăncilă ble medlem av Det sosialdemokratiske partiet i 1996. Hun var medlem av kommunestyret i Videle og fylkestinget i Teleorman før hun i 2009 ble medlem av Europaparlamentet. I Europaparlamentet satt Dăncilă i gruppen for Det progressive forbund av sosialdemokrater.  I det sosialdemokratiske partiet har hun vært aktiv i kvinneorganisasjonen og ble i 2005 innvalgt i den sentrale partiledelsen.
Dăncilă ble 29. januar 2018 valgt som statsminister av Romanias parlament, forøvrig etter indre stridigheter i eget parti. Hun etterfulgte Mihai Tudose, som gikk av etter en konflikt med partilederen Liviu Dragnea. Dăncilă anses som en nær alliert av Dragnea. I 2017 forsvarte Dăncilă endringer i korrupsjonslovgivningen som kritikere mente ville gjøre det vanskeligere å rettsforfølge korrupsjon på høyt nivå.
Marine Stewardship Council

Marine Stewardship Council (MSC) er en uavhengig non-profit organisasjon og et sertifiseringsorgan. MSC har utviklet en miljøstandard for bærekraftige fiskerier, og bruker et miljømerke som kun gis til de fiskeprodusentene som oppfyller miljøstandarden. Når det kjøpes fisk med det blå MSC-miljømerket indikerer det at den kommer fra et fiskeri som drives på en miljømessig ansvarlig måte som ikke bidrar til det globale miljøproblemet med overfiske. Ved utgangen av 2010 hadde mer enn 1 300 fiskerier og selskaper oppnådd sertifisering fra Marine Stewardship Council.
MSC ble grunnlagt i 1997 av World Wide Fund for Nature (WWF) og Unilever, og ble fullt ut uavhengig i 1999. Det har kontorer i London (hovedkontor), Seattle, og Sydney, og lokale kontorer i Edinburgh, Berlin, Haag, Paris, Cape Town og Tokyo.
When the Red, Red Robin (Comes Bob, Bob, Bobbin' Along)

«When the Red, Red Robin (Comes Bob, Bob, Bobbin' Along)» er en amerikansk populærmusikksang fra 1926, skrevet av Harry M. Woods. Den ble en umiddelbar hit for sangere som Whispering Jack Smith, Cliff Edwards og the Ipana Troubadors. Al Jolson fikk imidlertid størst suksess med sin innspilling, som nådde en førsteplass på Billboard-listen.
Jolson framførte sangen i kortfilmen A Plantation Act (1926), hvor lyden var på plater.
Den ble signatursangen til sangeren og skuespilleren Lillian Roth, som ofte fremførte den på høyden av sin musikalske karriere fra slutten av 1920-årene til slutten av 1930-årene. Sangen ble senere fremført av Susan Hayward, i rollen som Roth, i den biografiske filmen Imorgen kan jeg gråte (I'll Cry Tomorrow) (1955).
Den ble spilt inn på plate av Doris Day i 1953 og oppnådde en betydelig suksess på hitlistene.
Også i 1950-årene ble en versjon utgitt av Peter Pan Records med «Rock-a-Bye Your Baby with a Dixie Melody» på den andre siden av singlen.
Sangen hjalp til med å inspirere navnet på den amerikanske restaurantkjeden Red Robin. Eieren av den opprinnelige restauranten sang i en barbershopkvartett som jevnlig fremførte den. Han omdøpte i 1940-årene sin restaurant til Sam's Red Robin.
Den engelske fotballklubben Charlton Athletic spiller Billy Cottons versjon av sangen, mens laget går ut på hjemmebanen The Valley.

Norsk versjon

Prima Vera har skrevet en norsk tekst. På norsk bærer den tittelen «Når den lille rødstrupen synger høyt i det blå».
Opphus skole

Opphus skole var en skole i Stor-Elvdal. Den ble oppført i 1954 sammen med bygget som ble brukt som barnehage. Skolen ble nedlagt i 2012.
Bygget brant ned til grunnen 20. oktober 2015.
Storforshei

Stedet

Stedets historie de siste hundre år er først og fremst knyttet til gruvedrift. Malmforekomstene har vært utvunnet av selskapene Dunderland Iron Ore Company (1902–1947) og senere Rana Gruber (siden 1937). Malmen ble i en periode brukt i produksjonen til Norsk Jernverk på Mo. 
I dag har stedet i tillegg barnehage, skole, eldrehjem, butikk og bensinstasjon. På Nevernes, noen kilometer lenger opp i Dunderlandsdalen, ligger Nevernes kirke. Motorsportanlegget ACR (Arctic Circle Raceway) ligger like ved Storforshei.
Williamsburg (Brooklyn)

Williamsburg er et nabolag i bydelen Brooklyn i New York i USA. Williamsburg ligger langs East River og grenser mot nabolagene Greenpoint i nord, Bedford-Stuyvesant i sør og Bushwick og East Williamsburg i øst. Nabolaget har en befolkning på 150 713. Broen Williamsburg Bridge krysser East River mellom Williamsburg og Lower East Side på Manhattan.
Staples

Internasjonal historie

Kontorrekvisitakjeden ble stiftet i Boston i 1986 etter at Thomas Stemberg så seg lei på å være avhengig av små lokale butikker for å få tak i kontormatriell. Han slo seg sammen med Leo Kahn som var en rival i supermarked-bransjen i New England. Staples startet med hjelp av penger fra blant annet Bain Capital og Mitt Romney. Romney satt i styret til Staples i 15 år og var med å skape forretningsmodellen selskapet styres etter.
Selskapet ble børsnotert i 1989 og gikk inn i det europeiske markedet i 1992. I 1996 ble Staples et Fortune 500-selskap.
Selskapet har også navnerettighetene til Staples Center i Los Angeles som blant annet er kjent for minneseremonien til Michael Jackson.
Hvitflekket kveldvikler

Utseende

En middelsstor (vingespenn 12-17 millimeter), brunlig vikler. Forvingen er grå ved roten, gulbrun lenger ute, med et bredt, hvitt tverrbånd som gjerne ikke når helt fram til framkanten og en stor, hvit flekk i bakhjørnet. Framkanten har smale, mørke skråstreker og små, hvite flekker. Ytterkanten, som er litt innbuet i midten, har svart rand. Bakvingen er blekbrun, litt mørkere ytterst.

Levevis

Larvene lever på hannrakler av bjørk (Betula spp.) og or (Alnus spp.), av og til også på hannblomster av selje (Salix caprea). De voksne viklerne flyr om natten i juni-juli og kommer gjerne til lys.

Utbredelse

Den er utbredt i hele Europa bortsett fra den sørøstlige delen, og i det nordlige Asia.
I Norge forekommer den i de sørligste landsdelene nord til Rogaland og Buskerud.
Ambergris Caye

Ambergris Caye (IPA-uttale: /æmˈbɜrɡrɨs ˈkiː/) er ei øy nordøst i Belize, i Det karibiske hav. Den tilhører Belize-distriktet. Øyas eneste by er San Pedro.
Ambergris Caye er rundt 40 km lang fra nord til sør, og rundt 1,6 km brei. Rundt hele øya er det hvite sandstrender, mens det i midten er en mangrovesump. I havet utafor er Belize barriererev, som er verdens nest største korallrev. Øya er et populært turistmål.
Øya var før den europeiske koloniseringa bebodd av mayaer.
Reliant Regal

Reliant Regal er en liten bil med tre hjul som blir tilvirket av Reliant Motor Company i Storbritannia. De tre hjulene, samt at den har lav vekt, gjør at den kan kjøres av en med kun motorsykkelsertifikat i Storbritannia.
Reliant Regal innehar en ganske spesiell stilling i britisk kultur, og er et typisk tegn på britisk eksentritet. Det var mange typer Reliant Regal, fra Mark 1 i 1953, fulgt av Mk II, Mk III, Mk IV, Mk V, Mk VI og Regal 3/25 og 3/30.
En av de mest kjente Reliantene i Norge er den blå Regal Supervanen som Mr. Bean stadig vekk kjører forbi og får til å tippe over.
Lesterud skole

Lesterud skole var en barneskole i Bærum. Den ligger ved Skollerudveien mellom Lommedalen og Helset på Bærums verk. Skolen ble slått sammen med Bærums Verk skole til Anna Krefting skole i 2018.
Skolen ble tatt i bruk i 1990. Den består av flere bygninger og paviljonger. Hvert årstrinn har sin egen etasje med tre klasserom, allrom og et grupperom.
Lesterud skole har også en barnehage øverst.
Thorbjörn Fälldins første regjering

Thorbjörn Fälldins første regjering var Sveriges regjering mellom 8. oktober 1976 og 18. oktober 1978. Regjeringssjef (statsminister) var Thorbjörn Fälldin.
Babel (film)

Handling

På et avsidesliggende sted i ørkenen, i det sørlige Marokko, selger en mann en Winchesterrifle til en annen mann, som igjen gir den til sine to tenåringsgutter for at de skal se etter familiens geiteflokk, og ta livet av sjakalene som spiser opp geitene. For å teste ut rifla sikter de på biler som kjører forbi. Etter å ha bommet et par ganger, treffer de en buss, og skader en ferierende amerikansk kvinne som sitter ombord. 
Politiet spør ut mannen som solgte riflen, og finner således fram til kjøperen. De to guttene har innrømmet til faren hva de har gjort. De tre flykter fra politiet og tar med seg rifla. Politiet skyter etter dem, og de skyter tilbake. En politimann og en gutt blir skadet. Den andre gutten som skjøt kvinnen tidligere, overgir seg til politiet og innrømmet hva han har gjort, og ber samtidig om at broren skal få medisinsk behandling. 
I mellomtiden har bussen med den skadede kvinnen ombord kjørt til nærmeste landsby for å finne en doktor. Bussen venter en stund, men de andre passasjerene krever at den fortsetter på grunn av faren for flere angrep. Siden kvinnen ikke kan reise i en buss i den tilstanden hun er i, blir hun og ektemannen igjen i landsbyen mens de venter på transport til et sykehus. Til slutt ankommer et helikopter. 
Samtidig møter vi en rebelsk japansk tenåringsjente som utviser seksuelt provokativ oppførsel (det vil si at hun har på seg et kort skjørt og ikke noe undertøy). Når hun besøker tannlegen sin for behandlig fører hun hånden hans til skrittet sitt, men han avviser henne og sender henne ut. En politimann besøker jenta for å spørre henne ut om faren som har solgt en rifle i Marokko til en gutt som skjøt en amerikansk kvinne. 
Vi møter også en meksikansk dagmamma som arbeider for det amerikanske paret som nå befinner seg i Marokko, og tar vare barna deres mens de er på ferie. Dagmammaen tar med seg barna til sin sønns bryllup i Mexico. Nevøen hennes kjører bilen, men på vei tilbake til USA får han panikk på grensen da de blir utsatt for kontroll og stikker av. Nevøen slipper av dagmammaen og de to barna i ørkenen, og drar videre for å riste av seg politiet som nå følger etter dem. Han forsikrer de tre om at han snart vil komme tilbake og plukke dem opp igjen. Etter en stund forlater dagmammaen barna for å finne hjelp. Hun blir fanget av politiet og sendt ut av USA som en ulovlig innvandrer. Barna blir funnet, og alt går bra til slutt for barna, men dagmammaen blir fortvilet over å bli utvist fra USA ufortjent.
Norgesmesterskapet i bueskyting 2002

Norgesmesterskapet i bueskyting 2002 bestod av flere arrangementer som i 2002 kåret norgesmestere i bueskyting.
NM innendørs ble arrangert i Larvik 15.–17. mars. 
NM i skiveskyting ble arrangert på Lillestrøm 10.–11. august. 
NM i jakt- og feltskyting ble arrangert i Ullensaker 21.–22. september. 
Kongepokalene ble vunnet av June Svensen og Mats Inge Smørdal.
Nobuyuki Kato

Japans herrelandslag

Nobuyuki Kato spilte 1 landskamper for Japans herrelandslag.
Dindigul (distrikt)

Demografi

Ved folketellingen i 2011 var det 2 161 367 innbyggere i distriktet, mot 1 923 014 i 2001. Den urbane befolkningen utgjør 37,36 % av befolkningen.
Barn i alderen 0 til 6 år utgjorde 9,25 % i 2011 mot 11,38 % i 2001. Antallet jenter i den alderen per tusen gutter er 942 i 2011 mot 930 i 2001.
Leicestershire Constabulary

Historie

Leicestershire Police ble opprettet i 1839. I 1951 ble det slått sammen med Rutland Constabulary for å utgjøre Leicestershire and Rutland Constabulary. I 1967 ble det slått sammen med Leicester City Police for å utgjøre Leicester and Rutland Constabulary. Etter loven om lokalregjering (Local Government Act) i 1972 som først kom i kraft i 1974 ble det omdøpt til Leicestershire Constabulary. I 2012 endret navnet på nytt til Leicestershire Police for å «være i overensstemmelse med moderne politiarbeid».
The Water Is Wide

The Water Is Wide er et musikkalbum av Eriksen, utgitt i 1994. Albumet lå fire uker på VG-lista og endte med sjetteplass som beste plassering.
Epimacha

Utseende

Små, avlange, blanke, mørke praktbiller. Oversiden er nokså ujevn og knudrete.

Utbredelse

Slekten lever i India.
Adriano Celentano

Biografi

Celentano ble født i Milano. Foreldrene hans var fra Puglia, og hadde flyttet nordover for å få arbeid.
Celentano er sterkt influert av Elvis Presley og 1950-tallets rock. I løpet av de siste 40 årene har Celentano solgt flere millioner plater i hjemlandet Italia. Celentano har også opptrådt som skuespiller, i mange TV-show, og som komiker, med en karakteristisk gange og ansiktsuttrykk. Filmene hans har for det meste vært kommersielle suksesser. Serafino (1968), regissert av Pietro Germi, regnes som hans beste film.
Som regissør harCelentano ofte Ornella Muti, Eleonora Giorgi og sin kone Claudia Mori på skuespillerlisten. Han og Claudia Mori er foreldre til Rosita, Rosalinda Celentano, som er mest kjent for å ha spilt karakteren Satan i Mel Gibsons The Passion of the Christ, og Giacomo Celentano.  
Celentano har gitt ut 40 album: 29 studioalbum, 3 konsertalbum og 8 samlealbum.
Esau de' Buondelmonti

Biografi

Esau var sønn av adelsmannen Manente Buondelmonti og hans kone Lapa Acciaiuoli fra Firenze. Familien var velstående forretningsfolk og Esau dro til greske områder for å drive handel sammen sine slektninger. I 1379 ble han tatt til fange under en konfrontasjon med despoten Thomas Preljubović i Epirus. Han satt flere år fengslet, men fikk et forhold til despotens kone Maria Angelina Dukaina Palaiologina, og da Thomas ble drept i 1385 giftet han seg med enken og ble i 1386 utnevnt til despot i riket. Det er antatt at Maria selv sto bak attentatet mot ektemannen Thomas, men grunnen er uviss. Det er hevdet at forholdet til Esau kan være årsaken til attentatet, men det er også hevdet at grunnen var mannens mishandling av sin kone og at forholdet til Esau oppsto senere.
Esau reverserte en del upopulære tiltak som Thomas hadde innført. Han tilbakekalte adelsmenn som var sendt i eksil, og han gjeninnsatte Mattheus som biskop i Ioannina. Han prøvde under sitt styre å unngå krig, og var i forhandlinger med både de albanske klanene som hadde herredømme over store deler av landsbygda i Epirus, og også med bysantinerne i Konstantinopel. I 1386 kom en bysantinsk delegasjon fra den østromerske keiser Johannes V Palaiologos til Ioannina og utnevnte Esau til despot. Selv om Esau hadde full uavhengighet fra keiseren, betydde dette en styrking og legitimering av hans posisjon.
Esau fikk desto mer problemer med albanerne. I 1385 hadde albaneren Johannes Spata, despot i Arta som også var en by i Epirus, marsjert mot Ioannina, men Esau forsvarte byen så godt at albanerne trakk seg tilbake. Esau måtte følge forgjengeren Thomas’ alliansepolitikk ved å be osmanene om hjelp mot albanerne. Han gikk med på å betale tributt til sultan Murad I for dette. Dette holdt albanerne tilbake en tid, men striden blusset opp igjen i 1389 da Murad I døde. Albanerne truet Ioannina på nytt, og Esau måtte igjen be osmanene om hjelp.
Esaus kone Maria døde i desember 1394, og det fulgte nye angrep fra albanerne. Konflikten ble løst på diplomatisk vis, og resulterte i at Esau giftet seg med Johannes Spatas datter Irene Bua Spata i januar 1386. Dette førte til at alliansen med osmanene ble satt til side.
I 1399 marsjerte Esau med støtte av albanske styrker mot byen Gjirokastër som ble styrt av Johannes Zenevisi som var gift med Irene Spatas søster. Esaus styrker ble slått, men han fikk etter hvert hjelp av venetianske styrker som gjorde ham i stand til å komme tilbake til Ioannina i 1400. Han regjerte her under ganske rolige forhold fram til sin død den 6. februar 1411.
Lichtspielhaus

Lichtspielhaus er en DVD fra bandet Rammstein, som er et av Tysklands mest suksessfulle band gjennom tidene. Lichtspielhaus inneholder videoer, konsertopptak fra hele verden, intervjuer og premieutdelinger. Utgivelsen er en samling av Rammsteins beste musikk og en dokumentasjon av Rammsteins suksess verden over.
Sister (sang)

Bakgrunn

Sangen ble skrevet av låtskriverne Laurell Barker, Tom Oehler, Marine Kaltenbacher og Thomas Steengard under en låtskriverkonferanse i Sveits i 2018. Sangen var tiltenkt den sveitsiske finalen, men den ble ikke plukket ut til finalen. Sangen ble i stedet sendt til den tyske nasjonale finalen i 2019, Unser Lied for Israel. Der deltok den i konkurranse med fire andre låter og vant en knapp seier i konkurransen. «Sister» ble dermed Tysklands bidrag til finalen i Eurovision Song Contest lørdag 18. mai 2019.
I finalen endte sangen nest sist, som nummer 25 av 26 deltakere. Sangen fikk 24 poeng fra juryene, og 0 poeng i telefonavstemningen.
Ling

Ling (kinesisk: 陵县; pinyin: Líng Xiàn) er et fylke i provinsen Shandong i Folkerepublikken Kina.Det ligger under byprefekturet Dezhou.
Befolkningen i 1999 var på 537.785.

Samferdsel

Kinas riksvei 104 løper også gjennom fylket. Den begynner i Beijing, løper sørover via Dezhou og så til Jinan, Xuzhou, Nanjing, Hangzhou, Wenzhou og ender opp i Fuzhou.
Lovegrovebreen

Lovegrovebreen er en isbre beliggende i fjellpartiet Heimefrontfjella i Dronning Maud Land. Den strømmer nordvestover mellom Juckeskammen og Flisegga i Tottanfjella.
Breen har fått sitt navn etter Geoff W. Lovegrove som var stasjonert ved Halley Bay 1965–66.
I'll Be Back (Beatles-sang)

Bakgrunn

Lennon var inspirert av akkordene til en sang med Del Shannon, som muligens var «Runaway» som ble en hit i 1961. McCartney uttalte i 1997 at sangen først og fremst var Lennons ide, men at de skrev den ferdig sammen.

Innspilling

Det nærmet seg deadline for å bli ferdig med albumet A Hard Day's Night og EP'n Long Tall Sally. Så etter å ha gjort seg ferdig med raske sanger som «Matchbox», «I'll Cry Instead» og «Slow Down», tok de seg en pause før de roet ned tempoet med «I'll Be Back». Seksten tagninger ble innspilt før de var ferdige og det som gjensto var George Harrisons akustiske sologitar som ble lagt på.
Tagning to var i elektrisk besetning og gikk i valsetakt. Den ble brutt i mellomverset og årsaken blir nevnt av Lennon selv der han erklærer at det er for vanskelig å holde den høye tonen lenge. I tagning tre går de over til 4/4 takt men fortsatt med elektrisk besetning. Lennon slurver litt med vokalen et sted og følgelig ler han litt, mens Ringo Starr slo litt feil mot slutten, men uten at han kom ut av det. Både tagning 2 og 3 ble utgitt på Anthology 1.
«I'll Be Back» ble aldri spilt av gruppen på offentlige konserter.
Eurik

Eurik (spansk: Eurico, født ca. 415, død 28. desember 484) var den yngre broren til Teoderik II og hersket som vestgoternes konge, med Toulouse som hovedstad, fra 466 til han døde.
Teppei Uchida

Karriere

Teppei Uchida startet sin profesjonelle karriere i Ventforet Kofu i 2001.
Våkendalen

Våkendalen er en dal i Bergen som går fra Svartediket til Tarlebøvannet.
Dalen var tidligere bebodd med fire gårdsbruk; Tarlebø, Kobbeltveit, Hardbakke og Garmannslund. Disse gårdene ble kjøpt opp av Bergen kommune for å hindre forurensing av drikkevannet fra Svartediket rundt forrige århundreskifte. Det var noe drift på gårdene frem mot andre verdenskrig, men etter dette ble gårdene revet og markene ble beplantet, hovedsakelig med gran.
I forbindelse med opparbeidingen av demningen ved Tarlebøvannet mellom 1919 og 1924 ble det anlagt en kjørbar vei som strekker seg gjennom hele dalen og som i dag er mye brukt av friluftsfolk.
Li (folk)

Lí (黎族, pinyin: Lízú) er ett av de 55 offentlig anerkjente minoritetsfolkene i Folkerepublikken Kina. Ifølge folketellingen i 2000 var det 1 247 814 av dem i Kina, for det meste i øyprovinsen Hainan.
Omar Gaber

Landslaget

Under Sommer-OL 2012 i London deltok han for landet sitt der laget hans ble utslått i kvartfinalen.
3. september 2011 fikk han sin første landskamp for Egypt mot Sierra Leone.
Han ble tatt ut i Egypts tropp til VM i fotball 2018 i Russland.
Svingbass

Svingbass er en fellesbetegnelse på alle gaffelmonterte småkanoner siden 1500-tallet. På engelsk het det swivel gun. Rundt år 1700 var en svingbass et kanonskyts montert på en gaffel av smijern slått ned i fartøyets rekke. Svingbasser innbefattet alt fra en falkon eller falkonett på 1 til 3 punds kaliber, til haubits på opptil 12 pund. 
Deres formål var som antipersonellskyts som kunne svinges rundt, høyt og lavt. De kunne bli montert høyt opp på mers, plattformer på et seilskips master, ellers var de laget for å yte støtte under entringskamp. De ble også brukt som våpen i nærkamp og var vanligvis plassert på skansen på akterskipet. Svingbasser ble ofte ladet med kardesk. 
De var i bruk fram til Napoleonskrigene.
Chains (sang fra 1962)

The Beatles' versjon

The Beatles spilte inn «Chains» 11. februar 1963 i Abbey Road Studios. George Harrison er den frontale vokalisten, og har med seg John Lennon og Paul McCartney på harmonivokal. I mellomverset synger Harrison alene. Lennons munnspill over introduksjonen ble lagt på etterpå. Deres versjon ble først utgitt 22. mars 1963 på gruppens debutalbum Please Please Me. I USA var den først planlagt utgitt 22. juli 1963 på albumet Introducing... The Beatles, men så ikke dagens lys før 10. januar 1964.